Podkasting

Podkasting, eller poddkasting (fra ), er en måte å publisere lyd- og videoopptak på Internett på. En podkast er en digital lyd- eller videofil som blir distribuert via nettet på denne måten. Ordet «podcast» brukes også om selve radio- eller TV-programmet som blir delt.

Lyd- og videofilene kan avspilles på datamaskiner, nettbrett, smarttelefoner og andre digital lydavspillere ved hjelp av mediespillere, strømmetjenester og egne apper for podkaster. Filene kan lastes ned til maskinene eller strømmes direkte. Opptakene kan også abonneres på ved hjelp av RSS. Podkaster kan avspilles når brukeren selv ønsker det, til forskjell fra tradisjonell lineærkringkasting som følger et fastlagt sendeskjema.

Mange podkaster er studiosamtaler tatt opp med lydutstyr. Også etablerte radiostasjoner kan legge ut enkeltprogrammer som podkaster på nettet.

 Betegnelse 
Podkasting kommer fra det engelske  og er en sammensetning av iPod og «kringkasting» ().

Til tross for at ordet inneholder stammen fra «iPod», en type bærbar musikkspiller fra datamaskin- og smarttelefonprodusenten Apple, er en podkast ikke begrenset til avspilling på en slik eller en tilsvarende maskin eller på noen måte knyttet opp mot produkter fra Apple.

Ordet «podkast» blir noen ganger forkortet som «podd», for eksempel i Aftenpostens podkast Aftenpodden.

 Bruk 
For å lytte til podkaster kan man enten abonnere på programmene eller oppsøke nettsteder som har lenker til tidligere sendte programmer. Ved abonnement sørger avspillingsenheten for jevnlig å laste ned episoder når de gjøres tilgjengelige. I mange tilfeller kan man også spille av tidligere programmer direkte i nettleser, enten ved at programmet lastes ned til egen enhet som en lydfil, eller at den spilles av ved hjelp av en avspillingsfunksjon på nettsiden.

Nedlasting og avspilling av podkaster kan gjøres på smarttelefoner, nettbrett, andre bærbare avspillingsenheter (MP3-spillere) eller på en PC. Som regel må man installere et eget avspillingsprogram for å abonnere på programmene, og slike finnes både for datamaskiner og bærbare enheter (Android, iOS, Windows Phone, BlackBerry med flere). På PC er det også mulig å abonnere på programmer ved hjelp av RSS-koblinger (også kalt «levende bokmerker» eller «nyhetsmating»). Nettleseren sørger da for abonnementsfunksjonen.

 Historie 
Podkastingkonseptet ble foreslått i 2000, og teknologien var tilgjengelig i løpet av 2001. Den ble først tatt i bruk i programmet Radio Userland.Radio Userland: podcasting teknologi  I 2003 begynte podkaster å dukke opp på velkjente nettsteder. Begrepet «podcast» ble opprinnelig laget av Ben Hammersley i en artikkel i The Guardian 12. februar 2004 til beskrive «lyd-blogging». Ordet kan henvise til både innhold og leveringsmetode, mens «podkasting» bare brukes om leveringsmåten.

Internasjonalt er BBC i Storbritannia storleverandør av podkaster (414 programvalg per februar 2014), men en rekke andre større og mindre aktører leverer podkaster. Det eksisterer mange samlesteder på nett som lister opp forskjellige podkastleverandører, og de fleste podkast-klientene har både temainndelte lister over tilgjengelige programmer og en søkefunksjon.

Podkasting fikk økt oppmerksomhet i mediebildet i 2015 etter at den amerikanske podkasten Serial oppnådde høye lyttertall både i USA og i resten av verden. Serial var i utgangspunktet en krimdokumentar som tok opp en drapssak fra Baltimore i 1999, men har senere blitt utvidet til andre aktuelle temaer.

 Norge 

Den første norske podkasten var trolig Brassnerd ;-) fra 28. mars 2005, mens Adresseavisen sin podkast Sex- og Samlivsmagasinet  hadde oppstart 29. april og var dermed den første norske podkasten fra et mediehus. Senere kom det podkaster fra ITavisen (5. august 2005) og NRK (2. september 2005) med Kurér. NRK-programmet handlet om podkasting som fenomen, og var laget av Line Gevelt Andersen. Det var i forbindelse med denne begivenheten at podkast ble skrevet med bokstaven k, og ikke c, for første gang i Norge. Seinere har blant annet NRK P3s Radioresepsjonen blitt en podkastingsuksess i Norge, og programmet blir lagt ut for gratis nedlasting. I oktober 2013 tilbød NRK podkastversjoner av drøyt 70 av sine programposter, mens radiokanalen P4 tilbød tolv.

I Norge tilbys podkaster av blant andre NRK, Amedia, Podimo, Podme, Acast, Bauer og en rekke andre store og små medieaktører.

I januar 2020 ble Podtoppen lansert som «Norges offisielle toppliste og måling av podkaster». Eierne av den enkelte podcast må imidlertid selv gjøre et aktivt valg om å delta i Podtoppens målinger, og i så fall betale for denne deltagelsen. Det kan følgelig finnes både kjente og mindre kjente podcaster som ikke kommer med på listen.

 Referanser 

 Eksterne lenker 
 Topplister og måling av norske podkaster hos Podtoppen
 Her er VGs podcaster hos VG
 Podkast - A-å hos NRK Radio
 Podcastoversikt  hos P4 Radio Hele Norge
  Poddar & program hos Sveriges Radio
  BBC Sounds - Podcasts hos BBC


Kategori:Teleskopord